Press Release: kykNET Fiëstas 2014
Oscars, staan opsy, want dis tyd vir die kykNET Fiëstas 2014. Vandeesjaar is dit boonop die eerste keer wat jy dié skouspelagtige geleentheid regstreeks op die kassie kan beleef. Op 13 Februarie om 20:00, bring kykNET die rooi tapyt tot binne-in jou sitkamer. Dit beloof om 'n onvergeetlike viering van ons land se beste kunste-naars, hul werk, loopbane en die bydrae wat hulle maak tot die Suid -Afrikaanse kunste en vermaaklikheids-landskap te wees. So skakel in en sien eerstehands hoe al ons uitblinkers glinster.
Dis weer tyd vir die bekroonde kykNET Fiëstas 2014 en volgende jaar beloof dit om meer skouspelagtig as ooit tevore te wees. Die kykNET Fiëstas 2014, wat reeds beskou word as die Oscars van die Afrikaanse teater-bedryf, sal by die ikoniese Staatsteater in Pretoria op 13 Februarie 2014 oorhandig word by 'n geleentheid wat beloof om die glam terug in glamour te sit. Die tema van volgende jaar se toekennings is Voël Vry tot Vry, met 'n pragtige perspektief op waar Suid-Afrika en Feeste vandaan kom en waarheen dit oppad is.
Die kykNET Fiëstas 2014 is 'n trotse toonvenster van die stand en talent van die Afrikaanse uitvoerende kunste, en is 'n klop op die skouer vir elke kunstefees en elke kunstenaar wat Suid-Afrikaners vermaak en met hulle talent raak. Die vyftien kategorië sluit onder meer in: beste akteur; beste aktrise; beste manlike byspeler; beste vroulike byspeler; beste regie; beste teaterontwerp; beste prestasie in 'n musiekgedrewe produksie; beste spel in 'n solo-vertoning; beste prestasie in visuele kunste, ens. Die benoemings word voorgelê aan 'n onafhanklike beoordelaarspaneel wat al die feeste en produksies bygewoon het, en wat vier finaliste en die uiteindelike wenner(s) in elke kategorie deur stemming bepaal. Die benoemings word 11 Desember aan die publiek bekend gemaak, waarna hulle van 12 Desember tot 12 Januarie die geleentheid gegun word om hulle gunsteling kunstefees te nomineer.
kykNET vereer ook volgende jaar weer eens drie kunstenaars vir hulle uitsonderlike lewenslange bydrae tot die kunste van Suid-Afrika. Laasjaar se toekennings vir hul lewenslange bydrae tot die bevordering van Afrikaanse teater en -kunste het gegaan aan Athol Fugard vir teater, May Abrahams vir musiek en PG du Plessis vir sy ikoniese werk op die gebied van letterkunde.